b'\n_START_ARTICLE_\nAurel Stodola\n_START_SECTION_\nDjetinjstvo i \xc5\xa1kolovanje\n_START_PARAGRAPH_\nStodola je ro\xc4\x91en 10. svibnja 1859. u slova\xc4\x8dkom mjestu Liptovsk\xc3\xbd Mikul\xc3\xa1\xc5\xa1 u tada\xc5\xa1njoj Austro-Ugarskoj Monarhiji kao sin ko\xc5\xbeara Andreasa Stodole i Anne Kovac. Srednjo\xc5\xa1kolsko obrazovanje zavr\xc5\xa1io je u Levo\xc4\x8di te diplomirao u dr\xc5\xbeavnoj \xc5\xa1koli u Ko\xc5\xa1icama. Nakon toga je izme\xc4\x91u 1876. i 1880. godine poha\xc4\x91ao nekoliko visokoobrazovnih ustanova uklju\xc4\x8duju\xc4\x87i Tehni\xc4\x8dko sveu\xc4\x8dili\xc5\xa1te u Budimpe\xc5\xa1ti te Sveu\xc4\x8dili\xc5\xa1te u Zurichu, a diplomu iz podru\xc4\x8dja strojarstva dobio je na \xc5\xa0vicarskom dr\xc5\xbeavnom tehnolo\xc5\xa1kom institutu. U kasnijim godinama tako\xc4\x91er je pro\xc5\xa1irivao svoje znanje \xc5\xa1kolovanjem na Tehni\xc4\x8dkom sveu\xc4\x8dili\xc5\xa1tu u Charlottenburgu te pari\xc5\xa1koj Sorbonni.\n_START_SECTION_\nKarijera\n_START_PARAGRAPH_\nNakon \xc5\xa1kolovanja Stodola se prvo zaposlio u ma\xc4\x91arskoj \xc5\xbeeljeznici gdje je stekao svoja prva tehni\xc4\x8dka iskustva. Nakon toga se zapo\xc5\xa1ljava u pra\xc5\xa1koj podru\xc5\xbenici tvrtke Ruston and Company za koju je od 1884. do 1892. godine dizajnirao parne i vodene turbine. Profesorsku karijeru na ETH-u zapo\xc4\x8deo je 1892. godine kao docent u podru\xc4\x8dju strojarstva. Vrlo brzo je promoviran u status redovnog profesora kojeg je dr\xc5\xbeao sve do umirovljenja 1929. godine. Za vrijeme profesorske karijere bio je na glasu kao vrstan predava\xc4\x8d i pedagog. Tako\xc4\x91er je izgradio veliki eksperimentalno teorijski laboratorij, u tom trenutku jedan od najmodernijih u Europi.  Nakon umirovljenja ostao je konzultant na razvoju motora s unutarnjim izgaranjem.\n_START_SECTION_\nParne i plinske turbine\n_START_PARAGRAPH_\n1903. godine Stodola je izdao knjigu Die Dampfturbinen koja se ispostavila kao njegov najva\xc5\xbeniji rad. Osim termodinami\xc4\x8dkih problema kod dizajniranja turbina, knjiga tako\xc4\x91er opisuje i protok fluida, vibracije, analizu naprezanja plo\xc4\x8de, oplate i rotiraju\xc4\x87ih diskova te koncentrirana naprezanja na provrtima i zaobljenjima. Prvo izdanje imalo je 220 stranica, ali ve\xc4\x87 peto je imalo preko tisu\xc4\x87u. Na engleskom je knjiga izdana 1927. godine pod nazivom Steam and gas turbines  te reizdana vi\xc5\xa1e puta do 1945., a bila je osnovna referenca za in\xc5\xbeenjere koji su radili na prvoj generaciji mlaznih motora u SAD-u. Stodola je blisko sura\xc4\x91ivao s industrijom na razvoju prvih prakti\xc4\x8dnih plinskih turbina, poglavito s tvrtkom Brown, Boveri & Cie, koja je izgradila prvi elektri\xc4\x8dni generator pogonjen plinskom turbinom 1939. godine. U ovom radu Stodola je postavio i zakon elipse koji se \xc4\x8desto naziva i Stodolinim konusnim zakonom.\n_START_SECTION_\nMedicinska oprema\n_START_PARAGRAPH_\nOd 1915.-1916. godine Stodola je sura\xc4\x91ivao s njema\xc4\x8dkim kirurgom Ferdinandom Sauerbruchom na razvoju napredne mehani\xc4\x8dki pogonjene prosteti\xc4\x8dke ruke. Ova suradnja je jedan od prvih dokumentiranih primjera udru\xc5\xbeivanja snaga kirurga i in\xc5\xbeenjera. Sauerbruch je povodom toga izjavio, \xe2\x80\x9cUbudu\xc4\x87e \xc4\x87e dakle kirurg, fiziolog i tehni\xc4\x8dar (prosteti\xc4\x8dar/in\xc5\xbeenjer) \xc4\x87e morati raditi zajedno.\xe2\x80\x9d\n_START_SECTION_\nMedalja Aurel Stodola\n_START_PARAGRAPH_\nETH je 2004. godine ustanovio nagradu u \xc4\x8dast Stodoli i njegovom radu na toj instituciji. Od 2007. godine nagrada se dodjeljuje svake godine, a dobitnika odabire katedra na kojoj je Stodola predavao za vrijeme svoje karijere. Nagrada se sastoji od medalje za dobitnika te prilike dobitniku da odr\xc5\xbei predavanje na ETH-u u vezi istra\xc5\xbeivanja za koje je nagrada dodijeljena.'